钦定古今图书集成/明伦汇编/官常典/第008卷 > 《怨歌行》魏·曹植
## 钦定古今图书集成/明伦汇编/官常典/第008卷 > 《怨歌行》魏·曹植

为君既不易，为臣良独难。忠信事不显，乃有见疑患。
周公佐成王，《金縢》功不刊。推心辅王室，二叔反流言。
待罪居东国，泣涕常流涟。皇灵大动变，震雷风且寒。
拔树偃秋稼，天威不可干。素服开《金縢》，感悟求其端。
公旦事既显，成王乃哀叹。吾欲竟此曲，此曲悲且长。
今日乐相乐，别后莫相忘。